## La Conselleria d’Infraestructures es compromet a desbloquejar i donar celeritat a la construcció de la rotonda de la Ratlla del Terme entre Peníscola i Benicarló

*** Salomé Pradas: “Situada en la intersecció amb l’N-340, l’obra suposarà una millora substancial de la seguretat dels vials i de l’accessibilitat a la zona comercial i industrial dels voltants”**

La consellera de Medi Ambient, Aigua, Infraestructures i Territori, Salomé Pradas, ha visitat, junt amb els alcaldes de Peníscola, Andrés Martínez, i Benicarló, Juanma Cerdà, els terrenys on s’ha de construir la rotonda de la Ratlla del Terme, i ha pogut comprovar *in situ* la necessitat d’agilitzar l’inici de les obres.

Pradas ha manifestat el seu interés per desbloquejar el projecte i ha traslladat a tots dos alcaldes el seu compromís de donar-hi celeritat. “Situada en la intersecció amb l’N-340, aquesta obra suposarà una millora substancial de la seguretat dels vials i de l’accessibilitat a la zona comercial i industrial dels voltants”, ha argumentat.

La Direcció General d’Obres Públiques, Transport i Mobilitat va remetre als ajuntaments de Peníscola i Benicarló el projecte definitiu de la rotonda el desembre de 2022; compta amb un pressupost d’execució de 599.070,48 euros i estava previst que es poguera executar durant el primer trimestre d’enguany. Tindrà un radi de 28 metres, amb una calçada de 9 metres i uns vorals d’1,5 metres.

Tots dos municipis van posar a la disposició de l’Administració autonòmica 1.716 metres quadrats del terme de Benicarló i 1.642 metres quadrats del terme de Peníscola per a poder executar els treballs. Els alcaldes han traslladat a la responsable d’Infraestructures la seua confiança en l’impuls d’aquestes actuacions per a evitar més retards davant del gran volum de trànsit que registra la zona.

Fecha: 26/07/2023